Дзяржаўная ўстанова адукацыі “Саскаліпкаўскі дзіцячы сад”

 Запрашаем [на Вячоркі](http://urok.shkola.of.by/zaprashaem-na-vyachorki.html)

Тэатралізаванае прадстаўленне

(для выхаванцаў 2 рознаўзроставай групы)

 Мацкевіч Рыта Мікалаеўна,

 выхавацель дашкольнай адукацыі,

 1-ая кваліфікацыйная катэгорыя

в. Саска Ліпка 2020

Мэта: стварэнне ўмоў для паглыблення ўяўленняў аб народных традыцыях сваёй Радзімы; развіццё цікавасці да абрадаў, звачаяў народа, да нацыянальнай культуры; садзейнічанне выхаванню пачуцця гонару за сваю багатую спадчыну, цікавасці да нацыянальнай культуры праз беларускі фальклор.

Ход мерапрыемства

 *Дзеянні адбываюцца ў беларускай хаце. На стале стаяць вырабы: вышываныя, тканыя ручнікі і абрусы, вырабы з саломы, дрэва і іншыя рэчы. У хаце гаспадыня і дзяўчынкі сядзяць і працуюць.*

Гаспадыня. Добры дзень, паважаныя госці. У нас існуе добры звычай – вітаць гасцей хлебам-соллю, якія падаюць на ручніку.

Мы звычай зямлі сваёй зберагаем,

Гасцей дарагіх хлебам - соллю вітаем!

*(Кладзе хлеб – соль на стол)*

 Рака нараджаецца з ручаёў, дрэва расце з каранёў, чалавечая годнасць і вартасць нараджаецца з глыбокай адданасці Радзіме, з ведання яе гісторыі, культуры.

 У даўнія часы у нашых продкаў была такая традыцыя: калі канчаліся палявыя работы і быў сабраны ўвесь ураджай, збіраліся людзі ў асеннія і зімовыя вечары разам, на так званыя “вячоркі”. Дык вось і ў нас усе работы скончыліся, капусту і агурочкі ў бочкі заквасілі. Вось і вырашылі мы вас запрасіць на  вячоркі.

Просім у хатку!

Дзе цясней, там весялей!

Дзяўчынка 1.

Усіх на свята запрашаем і сардэчна вас вітаем.

І дарослых, і дзяцей, і шаноўных усіх гасцей.

Дзяўчынка 2.

Шанаванне добрым людзям, хай вам радасці прыбудзе,

Хлопцы, дзеўкі, мамы, таты, запрашаем усіх на свята!

Дзяўчынка 3.

Мы свае «Вячоркі»
Паказаць вам рады.
Рады мы паслухаць
Вашае парады.

*(Раздаецца стук ў дзверы)*

Гаспадыня: трэба гасцей сустракаць, пайду дзверы адчыню.

*(Адчыняе дзверы, у хату ўваходзяць госці .)*
Гаспадыня: Ой, сябры! Вітаем вас!

Уваходзьце, хуценька да нас!

Сёння наша хата

Весялосцю багата!
Дзяўчынка 4.

А я сёння рана ўстала,

Ручнік гладдзю вышывала.

Вось які ён у мяне прыгожы атрымаўся.

А гэта вось сатканы абрус з узорамі,

Каб стол быў засланы святочным уборам.

А вось ляжыць палавік паласаты,

Гэта ўбор вясковай хаты.

А цяпер, любыя госці,

Просім у вас мілосці,

Каб вы так не сядзелі,

А ў руках справу імелі.

Сядайце, калі ласка.

*(Усе сядаюць і хто пляце,*[*хто вышывае*](http://urok.shkola.of.by/goli-karole.html)*, хто кудзелю прадзе, хто клубкі пераматвае. Усе працуюць і размаўляюць паміж сабой.)*
Дзяўчынка 5.

А мы лён ірвалі,

У снапы вязалі,

Аббівалі, у полі слалі.

Урадзіўся ў нас лянок,

Белы, слаўны кужалёк.

*Танец –карагод “Ож і сеяла Ульяніца лянок”*

*Чуецца шум.*

Гаспадыня. Ой, дзяўчаты, чуеце? Гэта ж да нас на пасядзелкі хлопцы спяшаюцца. *Заходзяць хлопцы, уперадзе хлопец з гармонікам*

1-ы хлопец.

Добры вечар у хату, нашы ягамосці!

Прыбылі да вас сёння мы ў госці!

2-і хлопец.

Шчыра вам жадаем шчасця і здароўя,

Каб было гасцей у вас поўнае застолле!

Хлопцы. Добры вечар! Прыйшлі мы да вас папрасіцца на вячоркі.
Гаспадыня. Заходзьце, заходзьце, гасцям мы заўсёды рады!
**1 хлопец.** I праўду ў народзе кажуць: «Добра ў той дом зайсці, дзе рады вам гаспадары».

Гаспадыня. Будзьце як дома. Сядайце, калі ласка!
Хлопцы садзяцца па чарзе, прымаўляючы:1. Сядзем радком, пагаворым разком.
2. За добрай размовай і справа хутчэй робіцца.
3. Якая справа, такое і слова.
4. Нічога само не робіцца.
5. Не так лёгка зрабіць, як сказаць.
6. Сёння зробім, заўтра знойдзем.
7. Але якія вячоркі без песень!

Дзяўчынка 6.

І мы многа працавалі,

Сеялі, палолі, рвалі,

Пражу пралі,

Кросны ткалі.

Выйшлі посцілкі на славу,

Хоць на ложак, хоць на лаву.
Гаспадыня.

Вось, якія чараўніцы,

Вось, якія ўсе майстрыцы,

Возьмуць у рукі палатно –

Ажывае ў іх яно.

Каб [было лепш працаваць](http://urok.shkola.of.by/robert-ros-robert-ross.html),

Трэба песню заспяваць. Вясёлую.
*Беларуская народная песня “Стукалка”*

1. Сядзіць баба на драбіне, а над ёй кацяткі.

Зашчыпалі яны бабу за голыя пяткі.

 Прыпеў: Стукалка-грукалка, выбівалка-стукалка.

Сама грае, сама б’е, сама песеньку пяе.

1. Ой, пінжак, мой пінжак, парваныя плечы,

Чым такая вечарына, лепей спаць на печы.

Прыпеў.

1. Ой, у лузе пры даліне пяе песні салавей,

Сёння весела жывецца, заўтра будзе весялей.

Прыпеў.

Гаспадыня.

Без музыкі, без дуды

Ходзяць ногі не туды,

А як дуду пачуюць,

Самі ногі танцуюць.

А якія ж вячоркі без беларуская полячкі?

*Танец “Полячка” (разам з бацькамі)*

Гаспадыня.

Сяду каля вас на лаўцы,

Разам з вамі пасяджу.

Загадаю вам загадкі,

Хто хутчэйшы пагляджу.

1. Ішоў, ішоў, дзве дарогі знайшоў і ў абедзве пайшоў. (Штаны.)
2. На што каню хамут кладуць? (На шыю.)
3. Без чаго чалавек не можа жыць? (Без імя.)
4. Без калёс, а едзе. (Лодка.)
5. Хто з барадой родзіцца? (Казёл.)

Гаспадыня. Таленавітыя ў нас людзі на Беларусі: і працаваць, і спяваць, і загадкі адгадваць.

А цяпер давайце пагуляем.

Запрашаю вас на гулью, каб павесяліцца.

Тут і спрыт ваш, ваша лоўкасць вельмі прыгадзіцца.

 *Гульня “Зязюля”*

 *Дзеці становяцца ў круг, у цэнтры – “зязюля”. Гульцы вядуць дыялог:*

Дзеці.

Зязюлька, зязюлька,

Дзе сёння была?

Ці многа, прызнайся,

Гадкоў раздала?

Зюзюля.

Я ў пушчу лятала,

Усад, за раку,

Каго б ні сустрэла, Вітала: ку-ку!

 *“Зязюля”кукуе некалькі разоў, а дзеці лічаць. Затым яна загадвае, што трэба зрабіць (скокнуць, прысесці, пляснуць у далоні і інш.). Колькі “зязюля ” пракукуе разоў, столькі рухаў робяць дзеці.*

*Сцэнка*

 *У хату ўбягае баба*.

Баба. Вы не бачылі майго бычка?

*Выбягае, вяртаецца з бычком. За ёй ідзе дзед. Бычок брыкаецца.*

Дзед. Ой, бабуля, добры дзень. А куды ты збіраешся?

Баба. Бычка прадаваць.

Дзед. Ой, прадай мне, бабанька, бычка.

Баба. У мяне ён рабы-рабы, усё паробіць ён для бабы.

Ён у мяне буры-буры, заганяе свіней, куры.

Ён у мяне лысы-лысы, мые лыжкі, мые міскі.

Кожны дзень дапамагае, тэлевізар мне ўключае.

Вось які ў мяне бычок, пазалочаны бачок.

Не прадам цябе! *(Бычок бадаецца.)*

Дзед. Ён цябе забадае!

Баба. А колькі заплаціш?

Дзед. Ну колькі ёсць, і мяне ў прыдачу.

Баба. Вось старгавалася, грошы атрымала, дзеда ў прыдачу, ды і бычка сабе пакіну. Вой-вой! *(Да дзеда.)* А цяпер, мой дзядок, давай паскачам, галубок! *Дзед з бабай танцуюць.*

Баба. А цяпер пайшоў, дзядок, з бычком разам у хлявок!

Дзед. Куды?

Баба. У хлеў! Дзед. Людзі, што гэта такое?! Грошы забрала і ў хлеў з бычком адправіла.

 *Баба штурхае дзеда з бычком. Дзед выходзіць, баба застаецца.*

Баба. Не, усё ж я дзеда люблю, шкадую. Дзед, ідзі сюды, мой старэнькі, мой даражэнькі! Пойдзем у госці.

*Песня “Сабірайся ў госці, мой дзядок”*

Сабірайся ў госці, мой дзядок, сабірайся ў госці, галубок!

Дзед. Не пайду я ў госці — холад на двары.

А мне ломіць косці, я ж ужо стары.

Баба. Сабірайся ў госці, мой дзядок, сабірайся ў госці, галубок!

Дзед. Не пайду я ў госці — я ж табе кажу,

Лепш на цёплай печцы паляжу.

Баба. Дык ляжы на печы, стары дзед, а мяне ў госці павядзе сусед!

Дзед. Пачакай, Ганулька, не спяшай!

Пойдзем разам у госці, мяне не кідай.

 *Дзед з бабай , абняўшыся, выходзяць*.

 *Танец з вяночкамі*

Гаспадыня.

Сёння мы ў нашай зале шмат чаго вам паказалі.

І жадаем ад душы быць здаровымі заўжды.

Шчасця шмат і грошы майце, да нас у госці прыязджайце.

Бывайце здаровы, жывіце багата,

Хай лёгкай вам будзе дарога да хаты!

Дзеці.

- Мы са святам вас вітаем, шчасця, радасці жадаем!
- Каб у вашай хаце было заўсёды што даці!
- Каб былі міскі, лыжкі памыты, і вашыя дзеткі сыты!
- Каб пілося-елася і яшчэ хацелася!
- Будзьце, здаровы, як рыжык баровы!
- Майце торбу грошай, жывіце ў раскошы!
- Збожжа поўнае клецце, павагу ў свеце!
- Усяго даволі, а бяды – ніколі!
Усе разам. Да пабачэння.

Гаспадыня. Жывіце ў згодзе і радасці, вучыцеся ў нашых продкау мудрасці, помніце іх запаветы, бо без памяці няма будучыні. Бывайце здаровы. Да новых сустрэч!